Mo mafelong a mantsi mo Afrika, batho ba bantsi ba dumela gore phitlho e tshwanetse go nna kgolo e bile e le ya maratagolejwa gore meya ya badimo e se ka ya galefa. Ba bangwe ba dirisa diphitlho go “bontsha ka mabela” maemo a ba nang le one mo setšhabeng le kafa ba itsholetseng ka teng. (1 Joh. 2:16) Go dirisiwa nako e ntsi le madi a mantsi gore go tle go twe moswi o “fitlhegile.” Gore go ngokwe batho ba bantsi ka mo go ka kgonegang ka teng gore ba tle phitlhong, phitlho eo e itsisiwe ka go manega ditshwantsho tse dikgolo tsa moswi mo mafelong a a farologaneng. Go dirwa dikipa tse di nang le setshwantsho sa moswi di bo di newa batho ba ba tlang losong gore ba di apare. Go rekwa makesi a a magasigasi, a a turang, go kgatlha batho ba ba tlileng phitlhong. Mo nageng nngwe mo Afrika, batho ba ya bokgakaleng jwa go dira makesi a a tshwanang le dikoloi, difofane, dikepe le dilo tse dingwe tse di direlwang go bontsha khumo, magasigasi le manobonobo. Setopo se kgona go ntshiwa mo lekesing se bo se bewa mo bolaong jo bo kgabisitsweng ka tsela e e kgethegileng gore batho ba se bone. Fa motho yo o tlhokafetseng e le mosadi, a ka nna a apesiwa mosese o mosweu wa lenyalo a bo a kgabisiwa ka dibenyane tse dintsi, dibaga le ditlolo tse di ntlafatsang. A tota go tla bo go tshwanela gore batho ba Modimo ba dire dilo tse di ntseng jalo?